ทรูเซ็นซื้อฮัทชิสันแล้ว
ทรูเซ็นซื้อฮัทชิสันในไทยแล้วเชื่อช่วยเสริมประสิทธิภาพโครงการเพิ่มอัตราการเติบโตยอดใช้บริการ
30 ธ.ค. 2553

ทรูเซ็นซื้อฮัทชิสันในไทยแล้วเชื่อช่วยเสริมประสิทธิภาพโครงการเพิ่มอัตราการเติบโตยอดใช้บริการ
บริษัท ทรู คอร์ปอเรชั่น (TRUE) แจ้งว่า  เมื่อวันที่ 30 ธ.ค.2553 บริษัทย่อยได้ลงนามซื้อหุ้นของบริษัท ฮัทชิสัน ไวร์เลส มัลติมีเดีย โฮลดิ้งส์  หุ้นของบริษัท บีเอฟเคที (ประเทศไทย)หุ้นของ Rosy Legend Limited และ หุ้นของ Prospect GainLimited เพื่อเป็นการขยายธุรกิจให้บริการโทรศัพท์เคลื่อนที่ของบริษัทฯ บริษัทย่อยของบริษัทฯ ได้แก่ บริษัท เรียล มูฟ จำกัด และบริษัท เรียล ฟิวเจอร์ โดยใช้แหล่งเงินทุนหลักจากเงินกู้ของธนาคารไทยพาณิชย์ จำนวนทั้งสิ้นไม่เกิน 6,300 ล้านบาท "บริษัทฯสามารถใช้โครงข่ายและฐานลูกค้าของบริษัทย่อยซึ่งจะส่งผลให้ธุรกิจโทรศัพท์เคลื่อนที่ของบริษัทฯ มีการเติบโตในอัตราที่สูงขึ้น อีกทั้งยังสามารถใช้ประโยชน์จากทรัพยากรให้เกิดประสิทธิภาพสูงสุดและได้รับประโยชน์สูงสุดจากการเป็นผู้ถือหุ้นในบริษัทใหม่"
ทั้งนี้ บริษัท เรียล มูฟ จะเข้าซื้อหุ้นในบริษัท ฮัทชิสัน ไวร์เลส ฯจำนวน 924,998 หุ้น มูลค่าที่ตราไว้หุ้นละ 10 บาท คิดเป็น 92.5%ของทุนทั้งหมด  ในราคาซื้อขายรวมทั้งสิ้นเป็นเงิน 4,350,001 บาท และ นอกจากนี้จะเข้าซื้อหุ้นใน Rosy Legend จำนวน 1 หุ้น ในราคาพาร์ 1บาท 
ส่วน บริษัท เรียล ฟิวเจอร์ จะเข้าซื้อหุ้นทั้งหมดในบริษัท บีเอฟเคที (ประเทศไทย) ที่มีอยู่จำนวน 50,000 หุ้น  ในราคา1 บาท และ จะเข้าซื้อหุ้นใน Prospect Gain  จำนวน 1 หุ้น มูลค่าที่ตราไว้หุ้นละ 1 เหรียญสหรัฐในราคา1 บาท 
สำหรับการซื้อหุ้นทั้ง4 บริษัท นั้นบริษัทไม่ได้เข้าเป็นผู้ค้ำประกันหรือต้องรับผิดชอบในหนี้ใดๆ  และจะยังคงเป็นผู้ให้เช่าเครื่องและอุปกรณ์โครงข่ายโทรคมนาคมแก่บริษัท กสท โทรคมนาคม รวมทั้งให้บริการดูแลบำรุงรักษาเครื่องและอุปกรณ์โครงข่ายดังกล่าวแก่ กสท ต่อไปโดยจะมุ่งเน้นในการให้บริการเช่าและดูแลบำรุงรักษาเครื่องและอุปกรณ์โครงข่ายโทรคมนาคมเทคโนโลยี HighSpeed Packet Access (HSPA) ให้แก่ กสท ทั่วประเทศไทย และ Real Moveจะเป็นผู้ให้บริการขายต่อบริการและความจุโครงข่ายโทรศัพท์เคลื่อนที่ที่ Real Move จะซื้อมาจาก กสท เพื่อให้บริการโทรศัพท์เคลื่อนที่ และทำการตลาดโทรศัพท์เคลื่อนที่ในระบบ CDMAแก่ลูกค้าของกสท ต่อไป